Regionsudvalgets udtalelse om "Kommissionens forslag til Europa-Parlamentets og Rådets afgørelse om Det Europæiske År for Idrættens Pædagogiske Dimension 2004"

(2002/C 278/06)

REGIONSUDVALGET har -

under henvisning til Kommissionens forslag til Europa-Parlamentets og Rådets afgørelse om Det Europæiske År for Idrættens Pædagogiske Dimension 2004 (KOM(2001) 584 endelig - 2001/0244 COD),

under henvisning til Rådets beslutning af 23. november 2001 om i henhold til EF-traktatens artikel 265, stk. 1, at anmode om Regionsudvalgets udtalelse herom,

under henvisning til præsidiets beslutning af 6. februar 2002 om at afgive udtalelse herom og henvise det forberedende arbejde til Underudvalget for Kultur og Uddannelse,

under henvisning til Amsterdam-traktatens artikel 13 og 149,

under henvisning til Amsterdam-traktatens "Erklæring om Sport",

under henvisning til høringsdokument fra Kommissionen "Den Europæiske Sportsmodel", november 1998,

under henvisning til Helsingfors-rapporten om sport, december 1999,

under henvisning til Det Europæiske Råds erklæring på topmødet i Nice om de særlige forhold, der kendetegner idrætten i Europa og dens sociale funktioner (Bilag IV), december 2000,

under henvisning til Regionsudvalgets udtalelse om "Den Europæiske Sportsmodel", CdR 37/1999 fin(1),

under henvisning til Regionsudvalgets udtalelse om "Lige muligheder for piger og drenge i forbindelse med fritidsaktiviteter med særlig henblik på EU's programmer på ungdoms- og idrætsområdet", CdR 182/97 fin(2),

under henvisning til Regionsudvalgets udtalelse om "Ungdomsarbejde og sport: Forslag til fælles foranstaltninger til fremme af sportens gavnlige virkning i Europa", CdR 222/96 fin(3),

under henvisning til Regionsudvalgets udtalelse om Kommissionens memorandum om livslang uddannelse, CdR 19/2001 fin(4),

under henvisning til Regionsudvalgets udtalelse om en fællesskabsplan til bekæmpelse af doping inden for sporten (KOM(1999) 643 endelig udg.), CdR 22/2000 fin(5)

under henvisning til forslag til Regionsudvalgets udtalelse (CdR 388/2001 rev. 2) som blev vedtaget af Underudvalg for Kultur og Uddannelse den 22. marts 2002 (Ordførere: Udo Mientus, (D, PSE) Formand for Forbunds- og Europaudvalget i landdagen for delstaten Niedersachsen og Susie Kemp (UK, PPE), oppositionsleder i West Berkshire County Council) -

på den 44. plenarforsamling den 15.-16. maj 2002 (mødet den 15. maj) vedtaget følgende udtalelse.

1. Regionsudvalgets generelle bemærkninger til meddelelsen

1.1. Regionsudvalget støtter Kommissionens forslag om at udråbe 2004 til Det Europæiske År for Idrættens Pædagogiske Dimension (i forslaget kaldes det "Året"), forudsat at der tages behørigt hensyn til subsidiaritetsprincippet. 2004 vil være en enestående lejlighed til at sætte fokus på idrættens pædagogiske og sociale dimension, da europæisk idræt på grund af De Olympiske Lege og Fodbold EM 2004 i høj grad vil have mediernes bevågenhed.

1.2. Regionsudvalget mener, at de lokale og regionale myndigheders deltagelse i idrætsåret er nødvendig, hvis dets afvikling skal krones med held. I overensstemmelse med subsidiaritetsprincippet bør de lokale og regionale myndigheders rolle og deres nærhed til borgerne anerkendes.

1.3. Regionsudvalget mener, at Kommissionen ved at udnytte de lokale og regionale myndigheders potentiale kan sikre, at idrætsåret får størst mulig effekt, at samtlige relevante aktører mobiliseres (i dette tilfælde uddannelsesinstitutioner og idrætsorganisationer), og at folk i alle aldre, navnlig unge, inddrages.

1.4. De lokale og regionale myndigheder er klart bedst placeret til at sikre bredest mulig adgang til fællesskabsaktioner, navnlig for handicappede. Det Europæiske År for Idrættens Pædagogiske Dimension tager udgangspunkt i Det Europæiske Handicapår 2003 og giver mulighed for i det olympiske år at fremme uddannelses- og idrætspolitikker for handicappede i hele EU. De specifikke bemærkninger i dette forslag til udtalelse vedrører to temaer: målene for Det Europæiske År som opstillet af Kommissionen og gennemførelsen af projekterne og aktionerne med fuld deltagelse af de lokale og regionale myndigheder.

2. Målene for Idrætsåret

2.1. Regionsudvalget mener, at 2004 er en glimrende lejlighed til at fejre idrættens særlige værdi for det europæiske samfund. Dette særlige år bør ikke udelukkende være koncentreret om topidrætten, dennes konkurrencer og kommercialisering, men der bør anlægges et bredere perspektiv, hvor der sættes fokus på alle former for idræt, som fører EU-borgerne sammen.

2.2. Regionsudvalget ønsker især, at der lægges vægt på den rolle, der spilles af frivillige, der ofrer deres fritid for at hjælpe andre. Dette gælder navnlig i socialt dårlige stillede områder, hvor der i forhold til mere velstående områder kan mangle frivillig hjælp til klubber. I erkendelse af den rolle, idrætten spiller for uddannelse og livslang læring samt for lederevner, borgerskab og teamwork, opfordrer Regionsudvalget til, at idrætsåret fokuserer på innovative strategier til inddragelse af frivillige i disse lokalsamfund og herved understreger, at social integration er et centralt princip i denne forbindelse. Idrætten fremmer integrationen af forskellige befolkningsgrupper, bidrager til at fremme værdier som fairplay og forbedrer befolkningens sundhed og velvære i de områder, der betjenes af de lokale og regionale myndigheder.

2.3. Regionsudvalget anerkender fuldt ud idrættens bidrag til udviklingen af grundlæggende færdigheder, men opfordrer Kommissionen til at udvide sine mål til at omfatte alle aldersgrupper i takt med, at livslang læring vinder udbredelse. Idrætten bidrager i betydelig grad til forståelse mellem personer i alle aldre og til deres integration og velbefindende.

2.4. Regionsudvalget er enig med Kommissionen i, at Det Europæiske År for Idrættens Pædagogiske Dimension 2004 er en enestående lejlighed til at koordinere og synliggøre mulighederne for øget samarbejde idræt/skole. Regionsudvalget ønsker, at Kommissionen opstiller prioriteter inden for EU's eksisterende uddannelses- og ungdomsprogrammer for at supplere de begrænsede midler, der er til rådighed på budgettet for idrætsåret. Regionsudvalget er overbevist om, at idrætsåret, hvis det skal føre til konkrete resultater og ikke blot bestå i en række symbolske handlinger, må tilføres midler fra andre programmer, herunder SOCRATES, LEONARDO DA VINCI og Youth for Europe. Med de unges tarv for øje bør disse programmer specifikt sigte på at yde støtte til øget mobilitet for unge og for idrætslærere med henblik på at fremme tværnationale konkurrencer og bedste praksis med hensyn til idrættens rolle og resultater i skolerne. I forbindelse med idrætsåret bør man endvidere fremme partnerskaber mellem skoler og sportsklubber i lokalsamfundene for at tilskynde unge til at dyrke sport uden for skoletiden. Idrætten har ligeledes en vigtig rolle som kommunikationsredskab.

2.5. Skal man nå effektivt ud til de unge, bør idrætsåret anerkende alle idrætsgrene, og ikke kun de mest udbredte med stor tv-tække og generelt høj mediebevågenhed. De lokale og regionale myndigheder vil gerne fremme enhver idrætsgren, som har en betydelig pædagogisk dimension, bidrager til at udvikle de unges færdigheder og fremmer den sociale integration (f.eks. "minoritetssportsgrene").

2.6. I overensstemmelse med ånden i Nice-erklæringen om idræt ser Regionsudvalget gerne, at der tages hensyn til idrætten i de forskellige fællesskabspolitikker. Uanset retsgrundlaget for idrætsåret bør Kommissionen navnlig fokusere på strukturfondenes rolle, EU's strategier for beskæftigelse og social integration og på andre fællesskabsprogrammer som f.eks. venskabsbyprogrammer.

2.7. Regionsudvalget mener, at de lokale og regionale myndigheder i idrætsåret bør inddrages fuldt ud i enhver kommissionsfinansieret undersøgelse, der søger at kortlægge god praksis inden for social integration af dårligt stillede grupper via idræt i undervisningen. Ved at bygge videre på den indsats, der allerede er præsteret, frembyder idrætsåret en enestående mulighed for at fremhæve vellykkede aktioner, som allerede har fundet sted i medlemsstaterne, og som har bidraget til integrationen af dårligt stillede grupper.

2.8. Regionsudvalget finder det vigtigt, at idrætsåret klart viser den økonomiske værdi af langtidsinvestering i idræt. Regionsudvalget har tillid til, at EU klart kan påvise, at det rent økonomisk kan betale sig at investere i idrætsfaciliteter på lokalt og regionalt plan, da det på længere sigt vil bidrage til en reduktion af de offentlige udgifter på social- og sundhedsområdet, som skyldes befolkningsaldring og fysisk inaktivitet.

2.9. Regionsudvalget mener, at det i høj grad er i de lokale og regionale myndigheders interesse at beskytte de unge i skoler og særlige uddannelsescentre overalt i EU mod pres fra konkurrence, kommercialisering og stofmisbrug. De lokale og regionale myndigheder i alle dele af EU spiller allerede en nøglerolle i forbindelse med oplysning om stofmisbrug og må navnlig sikre, at unge ikke bukker under for presset til at bruge doping i forbindelse med sport.

3. Gennemførelse

3.1. Regionsudvalget hilser Kommissionens forslag velkommen og forventer, at det selv og de lokale og regionale myndigheder vil blive konsulteret fuldt ud om idrætsårsprojekternes forvaltning og konkrete gennemførelse på nationalt, regionalt og lokalt plan. Med dette for øje ønsker Regionsudvalget at være repræsenteret i den foreslåede EU-omspændende task force.

3.2. Regionsudvalget er enig med Kommissionen i, at partnerskaber er nøglen til idrætsårets succes. EU bør tilskynde medlemsstaterne til at oprette hensigtsmæssige strukturer, der sikrer størst mulig deltagelse af de lokale og regionale myndigheder med henblik på at inddrage idrætsforeninger, idrætsfora, idrætsklubber og den frivillige sektor. Idrætsåret bør give lejlighed til en bred erfaringsudveksling inden for idræt og undervisning. Regionsudvalget opfordrer Kommissionen til i løbet af idrætsåret at samle, dokumentere og offentliggøre eksempler på god praksis på lokalt og regionalt plan.

3.3. Regionsudvalget mener, at Kommissionen bør lægge større vægt på at mobilisere samtlige regionale og lokale aktører med henblik på den praktiske gennemførelse af idrætsåret. Mange lokale og regionale myndigheder deltager i eller er værter for idrætsfora, som vil kunne yde et konkret bidrag til at sikre, at idrætsåret bliver en succes i deres område.

3.4. Regionsudvalget beder Kommissionen om at pege på, at de lokale og regionale myndigheder kan bidrage via deres landsforeninger eller via deltagelse i det nationale forum, der foreslås oprettet.

3.5. Regionsudvalget opfordrer Kommissionen og medlemsstaterne til at sikre, at alle aktioner, som der ydes støtte til i forbindelse med idrætsåret, er "rummelige" og når ud til alle samfundsgrupper, navnlig til de unge, de dårligt stillede og de handicappede.

Bruxelles, den 15. maj 2002.

Albert Bore

Formand for

Regionsudvalget

(1) EFT C 374, 23.12.1999, s. 56.

(2) EFT C 64, 27.2.1998, s. 81.

(3) EFT C 337, 11.11.1996, s. 60.

(4) EFT C 357, 14.12.2001. s. 36.

(5) EFT C 317, 6.11.2000, s. 63.